เงินบาทปิดตลาด 31.32/34
ธนาคารกรุงศรีอยุธยา รายงาน เงินบาทปิดตลาด 31.32/34 แนวโน้มยังแข็งค่าต่อเนื่อง นักลงทุนรอดูนโยบายเฟด
27 ส.ค. 2553

ธนาคารกรุงศรีอยุธยา รายงาน เงินบาทปิดตลาด 31.32/34 แนวโน้มยังแข็งค่าต่อเนื่อง นักลงทุนรอดูนโยบายเฟด
นักบริหารเงินธนาคารกรุงศรีอยุธยา กล่าวว่า เงินบาทปิดตลาดเย็นนี้ที่ระดับ 31.32/34 ปรับตัวแข็งค่าจากเปิดตลาดช่วงเช้าที่ระดับ 31.35/37 บาท/ดอลลาร์ โดยระหว่างวันลงไปทำโลว์ที่ระดับ 31.31 บาท/ดอลลาร์ และมีสัญญาณการเข้าแทรกแซงของธนาคารแห่งประเทศไทย(ธปท.) เป็นระยะๆ
"หลังจากลงไปทำโลว์เริ่มรีบาวน์ มีคนกลับมาซื้อบ้าง Take Profit บ้าง ปิด Position กันบ้าง" นักบริหารเงิน กล่าว 
คืนนี้ตลาดจับตาดูการให้สัมภาษณ์ของนายเบน เบอร์นันเก้ ประธานธนาคารกลางสหรัฐ(เฟด) เกี่ยวกับนโยบายในอนาคต ซึ่งยังไม่สามารถคาดเดาได้ว่าจะส่งผลอย่างไรต่อตลาด แต่แนวโน้มเงินบาทยังคงมีแนวโน้มปรับตัวแข็งค่าต่อเนื่องจากแรงไหลเข้าของเงินทุนต่างประเทศ
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 84.67/73 เยน/ดอลลาร์ กลับมาปรับตัวอ่อนค่าจากระดับ 84.36/38 เยน/ดอลลาร์ ขณะที่เงินยูโรอยู่ที่ระดับ 1.2711/2716 ดอลลาร์/ยูโร กลับมาปรับตัวแข็งค่าเล็กน้อยจากระดับ 1.2705/2708 ดอลลาร์/ยูโร
นักบริหารเงิน คาดว่า สัปดาห์หน้าเงินบาทจะเคลื่อนไหวอยู่ในกรอบระหว่าง 31.20-31.50 บาท/ดอลลาร์